РЕШЕНИЕ 2014/775/ОВППС НА СЪВЕТА
от 7 ноември 2014 година
за удължаване на срока на действие на Решение 2014/73/ОВППС за военна операция на Европейския съюз в Централноафриканската република (EUFOR RCA)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 42, параграф 4 и член 43, параграф 2 от него,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
На 28 януари 2014 г. Съветът за сигурност на Организацията на обединените нации (ССООН) прие Резолюция 2134 (2014), с която упълномощава Европейския съюз да започне военна операция в Централноафриканската република (ЦАР).
(2)
На 10 февруари 2014 г. Съветът прие Решение 2014/73/ОВППС (1), в което се постановява, че военната операция на Европейския съюз в Централноафриканската република (EUFOR RCA) следва да се прекрати най-късно шест месеца след постигането на пълна оперативна готовност.
(3)
На 10 септември 2014 г. временно изпълняващият длъжността президент на ЦАР изпрати писмо до върховния представител на Съюза по въпросите на външните работи и политиката на сигурност (ВП) с искане за удължаване на EUFOR RCA.
(4)
Необходимо е да се осигури гладък преход от EUFOR RCA към Интегрираната многостранна мисия на ООН за стабилизиране в Централноафриканската република (MINUSCA), създадена с Резолюция 2149 (2014) на ССООН, докато MINUSCA може да поеме пълна отговорност за сигурността в района на Банги.
(5)
На 21 октомври 2014 г. ССООН прие Резолюция 2181 (2014), с която се разрешава удължаване на EUFOR RCA до 15 март 2015 г.
(6)
Решение 2014/73/ОВППС следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Решение 2014/73/ОВППС се изменя както следва:
1)
В член 1, параграф 1думите „в рамките на срок от четири до шест месеца“ се заменят с думите „в рамките на срок от девет месеца“.
2)
Член 10, параграф 2 се заменя със следното:
„2. Референтната сума за общите разходи на EUFOR RСА за периода до 15 декември 2014 г. възлиза на 25,9 милиона евро. Референтната сума за общите разходи на EUFOR RСА за периода от 16 декември 2014 г. до 15 март 2015 г. възлиза на 5,7 милиона евро.
Процентът от референтната сума, посочен в член 25, параграф 1 от Решение 2011/871/ОВППС за периода до 15 декември 2014 г., е 50 %. Процентът от референтната сума, посочен в член 25, параграф 1 от Решение 2011/871/ОВППС за периода от 16 декември 2014 г. до 15 март 2015 г., е 0 %.“
3)
Член 12, параграф 2 се заменя със следното:
„2. EUFOR RCA се прекратява на 15 март 2015 г.“
.
Член 2
Настоящото решение влиза в сила от датата на приемането му.
Съставено в Брюксел на 7 ноември 2014 година.